Predkladacia správa

Správa o priebehu a výsledkoch rokovaní na 16. zasadaní konferencie zmluvných strán Rámcového dohovoru OSN o zmene klímy (COP 16) a 6. stretnutia zmluvných strán Kjótskeho protokolu (CMP 6) nadväzuje na materiál „Návrh účasti delegácie Slovenskej republiky na 16. konferencii zmluvných strán Rámcového dohovoru OSN o zmene klímy a 6. zasadnutí zmluvných strán Kjótskeho protokolu“ schválený na rokovaní vlády SR dňa 24. 11. 2010 a je predkladaná ako iniciatívny materiál Ministerstva životného prostredia Slovenskej republiky. Jej cieľom je priniesť podrobnejšiu informáciu o výsledkoch rokovaní so zameraním na oblasti s možnými významnými politickými a ekonomickými dôsledkami pre SR v stredno a dlhodobom horizonte.
Aj napriek mnohým pesimistickým hodnoteniam a predpovediam, ktoré konferenciu v Cancúne predchádzali, jej priebeh a dosiahnuté výsledky sú pri všeobecných hodnoteniach považované za veľký úspech. Schválený balík rozhodnutí v Cancúne – tzv. Cancún agreement (Cancúnska dohoda) – obsahuje  ustanovenia ku všetkým rozhodujúcim blokom Akčného plánu z Bali a pokrýva aj základné elementy Kjótskeho protokolu. 
Veľmi dôležitým politickým výsledkom je tiež to, že sa v Cancúne podarilo vrátiť prostredníctvom transparentného formátu rokovaní a zabezpečenia účasti všetkých krajín na príprave záverečných rozhodnutí dôveru multilaterálnemu procesu vyjednávania a schvaľovania globálnej dohody o režime spolupráce krajín pri riešení problematiky zmeny klímy po roku 2012.
Vzhľadom na odbornú náročnosť, rozsah a prierezový charakter politiky zmeny klímy a adaptácie bude potrebné aby sa na jej riešení v roku 2011 aktívnejšie a konzistentne svojimi odbornými a analytickými kapacitami podieľali aj všetky zainteresované rezorty – ministerstvo financií, ministerstvo zahraničných vecí, ministerstvo hospodárstva, ministerstvo pôdohospodárstva a rozvoja vidieka, ministerstvo dopravy, výstavby a regionálneho rozvoja a ministerstvo školstva, vedy, výskumu a športu. Ich spolupráca je potrebná priamo vo väzbe na nové praktické úlohy, ktoré z rokovaní v Cancúne pre SR vyplývajú. 
Kritická s ohľadom na možné politické a ekonomické implikácie bude najmä téma finančného príspevku SR v rámci dlhodobého mechanizmu. Preto bude potrebné v krátkom čase zahájiť na úrovni relevantných ministerstiev začlenených do Expertnej skupiny pre aspekty financovania politiky zmeny klímy v rozvojových krajinách odbornú diskusiu o možnostiach efektívneho generovania finančných zdrojov na pomoc týmto krajinám po roku 2012.
Vzhľadom k tomu, že materiál má informatívny charakter, nemá dopad na štátny rozpočet, ani vplyv na zamestnanosť, životné a podnikateľské prostredie a z uvedeného dôvodu neobsahuje doložku vplyvov. Z toho istého dôvodu nebol predmetom medzirezortného pripomienkového konania.